
Către,

BIROULUI PERMANENT AL CAMEREI DEPUTAȚILOR

Vă înaintăm, alăturat, RAPORTUL asupra Proiectului de Lege pentru ratificarea Acordului între Guvernul României şi Guvernul Republicii India privind cooperarea în domeniul apărării, semnat la New Delhi, la 28 martie 2023, trimis spre dezbatere şi examinare în fond Comisiei pentru apărare, ordine publică şi siguranţă naţională, cu adresa nr. PL-x nr. 483/2023 din 05 septembrie 2023.

În raport cu obiectul şi conţinutul acestuia, Proiectul de lege face parte din categoria legilor ordinare.
	PREȘEDINTE

Laurenţiu-Dan LEOREANU

RAPORT
asupra Proiectului de Lege pentru ratificarea Acordului între Guvernul României şi Guvernul Republicii India privind cooperarea în domeniul apărării, semnat la New Delhi, la 28 martie 2023
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată, spre dezbatere în fond cu Proiectul de Lege pentru ratificarea Acordului între Guvernul României şi Guvernul Republicii India privind cooperarea în domeniul apărării, semnat la New Delhi, la 28 martie 2023, trimis cu adresa nr. PL-x nr. 483 din 05.09.2023 şi înregistrat la Comisia pentru apărare, ordine publică și siguranță națională sub nr. 4c-15/317 din 05.09.2023.
Proiectul de Lege are ca obiect de reglementare ratificarea Acordului între Guvernul României şi Guvernul Republicii India privind cooperarea în domeniul apărării, semnat la New Delhi, la 28 martie 2023. Potrivit expunerii de motive, Acordul are ca scop promovarea cooperării bilaterale în domeniul apărării între cele două state şi conţine prevederi referitoare la scop, autorităţile competente ale Părţilor, domenii decooperare şi formele acesteia, înţelegeri de aplicare, planul anual de cooperare, puncte de contact, protecţia informaţiilor clasificate schimbate, aspecte financiare, soluţionarea disputelor şi prevederi finale. Principalele domenii de cooperare în domeniul apărării prevăzute de Acord sunt: promovarea contactelor bilaterale în domeniul militar prin pregătire, sport, schimburi culturale, schimb de informaţii şi experienţă, promovarea cooperării în domenii specifice ce vor fi convenite, inclusiv în domenii precum mentenanţa produselor destinate apărării, precum şi proiecte bilaterale legate de echipamente şi componente pentru apărare, promovarea cooperării între industriile de apărare ale Părţilor în diverse domenii de interes reciproc, inclusiv transferul de tehnologie, asistenţă tehnică, instruire şi producţie în comun, promovarea cooperării în domeniul medicinei, ştiinţei, tehnologiei şi cercetării şi dezvoltării militare şi cooperarea în orice domeniu de interes reciproc.
Conform dispoziţiilor art. 75 alin. (1) din Constituţia României, republicată, Camera Deputaţilor este primă Cameră sesizată.
La întocmirea prezentului raport, Comisia pentru apărare, ordine publică şi siguranţă naţională a avut în vedere:

· avizul favorabil, al Consiliului Legislativ nr. 807 din 28.04.2023;
· avizul favorabil, al Consiliului Suprem de Apărare a Țării nr. 45 din 15.03.2022
La lucrările Comisiei pentru apărare, ordine publică şi siguranţă naţională, deputaţii şi-au înregistrat prezenţa conform listei de prezenţă.

În conformitate cu prevederile art. 56 şi 57 din Regulamentul Camerei Deputaţilor, republicat, cu modificările şi completările ulterioare, la dezbateri a participat domnul Eduard Bachide, secretar de Stat în Ministerul Apărării Naționale.
Conform dispoziţiilor art. 62 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru apărare, ordine publică şi siguranţă naţională au examinat, în şedinţa din 19.09.2023, şi au hotărât, în unanimitate, să propună Plenului Camerei Deputaţilor un raport de adoptare a Proiectului de Lege pentru ratificarea Acordului între Guvernul României şi Guvernul Republicii India privind cooperarea în domeniul apărării, semnat la New Delhi, la 28 martie 2023.
În raport cu obiectul şi conţinutul acestuia, Proiectul de lege face parte din categoria legilor ordinare.

